The Card Counter in cinemas this weekend – Artslink.co.za
Starburst Promotions | Oct 20, 2021
The Card Counter in plaaslike bioskope die naweek!
Die bekroonde draaiboekskrywer en regisseur, Paul Schrader, se nuutste rolprent – THE CARD COUNTER – is uiteindelik van hierdie naweek af in plaaslike bioskope te sien!
Hierdie intense, donker verhaal oor eensaamheid, isolasie en verlossing vertel die storie van William Tell (Oscar Isaac), 'n voormalige militêre ondervraer en dobbelaar, wat van casino-tot-casino reis en poker speel en glad nie te vinde is daarvoor om saam met die dobbelagent, La Linda (Tiffany Haddish), te werk nie.
Wanneer sy paaie met Cirk (Tye Sheridan), die seun van 'n man wat saam met hom in die weermag gedien het, kruis beskou hy dit as 'n geleentheid vir verlossing en versoening. Dus, bedink hy 'n plan om Cirk te mentor as 'n geleentheid om homself te vergewe – en op sy beurt vergewe te word.
Schrader is bekend vir die intensiteit waarmee hy sy verhale vertel en THE CARD COUNTER sluit uitstekende toneelspel van Haddish en Sheridan in, terwyl Dafoe net so puik is in sy kleiner sleutelrol. Dit is egter Isaac ('n bekroonde akteur) wat die kollig steel en lewe gee aan Schrader se skrikwekkende draaiboek.
Die klankbaan is deur die voorsanger en liedjieskrywer van Black Rebel Motorcycle Club, Robert Levon Been, behartig wat nou saam met Schrader, wat bekend is vir spanningsvolle klassieke rolprente soos Raging Bull en Taxi Driver, gewerk het om dié verhaal op 'n teer en besweringsagtige manier te vertel.
Schrader gebruik THE CARD COUNTER, wat met 'n Rotten Tomatoes-gradering van 87% spog, om dieper probleme te ondersoek en lê klem op die tema van vergifnis en verlossing. Die bekoring van die fliek lê in die manier waarop die psige van die hoofkarakter ontbloot word, asook die keuses wat hy maak.
Die rolprent voeg nog 'n gewigtige hoofstuk by Paul Schrader se konstante vraag oor die morele verantwoordelikheid van die mens.
Dit word plaaslik versprei deur Filmfinity Edms (Bpk.) en sal vanaf 22 Oktober 2021 in plaaslike bioskope te sien wees.